Marts 2013 she

**Ørestad Friskoles politik for alkohol og rygning**

**Facts om Alkohol og tobak**

Der er flere grunde til, at skole og forældre i fællesskab skal medvirke til at bremse unges forbrug af alkohol og tobak jf. Sundhedsstyrelsen 2011:

* Det er blandt børn og unge, der ryger og drikker, at vi senere finder dem, der eksperimenterer med stoffer.
* Lovgivningen signalerer, at børn under 16 år ikke bør drikke alkohol, og at unge under 18 år ikke bør ryge.
* Alkohol påvirker børnenes hjerner, der er under udvikling. Alkohol nedsætter bl.a. hukommelsen og indlæringen.
* Børn, der ikke drikker alkohol, vil sjældnere begynde at ryge og eksperimentere med andre stoffer.
* Sen alkoholdebut nedsætter risikoen for, at den unge senere får et stort alkoholforbrug og udvikler alkoholproblemer
* Unge der ikke drikker alkohol, er mindre udsatte for ulykker, slagsmål, konflikter og andre negative hændeler i festmiljøer

**ØFS politik for alkohol og rygning:**

Med en alkoholpolitik kan skole og forældre i fællesskab være med til at påvirke børnenes forhold til alkohol og rygning. Skolen er samtidig et af de steder, hvor forældre naturligt mødes og diskuterer fælles holdninger og rammer for børnenes sociale liv. Skolen er derfor også et sted, hvor forældre kan blive enige om fælles retningslinjer for, hvordan de vil håndtere børn og unges alkoholforbrug.

* Skolen skal som del af en lokal sundhedspolitik sikre et røg-, stof- og alkoholfrit miljø på skolen. Der drikkes således ikke alkohol eller ryges i arbejdstiden.
* Ved alle arrangementer i skolens regi, hvor børnene deltager, drikkes der ikke alkohol.
* Der må ikke drikkes alkohol, ryges eller indtages rusmidler til klassefester, eller lignende elevarrangementer.
* Skolen forventer at forældre taler med deres børn før en skolefest, om deres forventninger vedr. alkohol og rygning.
* Der skal altid være voksentilsyn til elevfester på skolen.
* Elevfester på skolen slutter ikke senere end kl. 24.
* Hvis vi ser eller hører noget om vores børn, der vækker bekymring, kontakter vi de pågældende forældre.

Når forældre mødes på forældremøder o. lign. er der mulighed for at diskutere og lave aftaler om fx udskydelse af alkoholdebut og håndtering af fester. Skolen arbejder for at udskyde børnenes alkoholdebut til de er fyldt 16 år.

**På forældremøder i 5.-6. klasse**

Spørgsmålet om rygning og alkohol drøftes på et forældremøde i 5. eller 6. klasse. Der lægges på forældremødet op til en drøftelse og en aftale mellem forældre om udskydelse af alkoholdebut samt håndtering af fester og af eventuelle problemer med alkohol hos enkelte eller grupper af børn. Forældrene er rollemodeller både i forhold til rygning og alkohol. En fælles holdning blandt forældre understøttet af skolen, vil virke meget stærkt og modvirke, at forældre kan spilles ud mod hinanden.

**På forældremøder i 7. -9. klasse**

Ved forældremøder i 7. – 9. klasse drøftes årligt spørgsmålet om alkohol, rygning og evt. hash og andre stoffer.

Klasselederen kan i samarbejde med klassepiloterne arrangere oplæg fra ekstern konsulent fx SSP-konsulent, sundhedsplejerske o.l., der bl.a. kan formidle faktuel viden om både alkohol, tobak og stoffer, om de unges fest- og alkoholkultur og om hvilke metoder der virker. På forældremøderne evalueres elevernes forhold til alkohol og evt. andre rusmidler samt effekten af forældrenes aftale fra tidligere.

**Elevinddragelse**

Skolen bringer alkohol, rygning og andre rusmidler op som obligatorisk tema i undervisningen i 7. – 9. klasse.

Hvis der skønnes et behov, inviteres elever og forældre til et fælles møde, hvor der bl.a. holdes oplæg om alkohol, tobak og stoffer. Her drøftes holdninger til og konsekvenser af rygning og rusmidler.

Vedtaget på bestyrelsesmødet den 3. marts 2013